Kipungu 6: Kusemwa kwa Yesu Kufika ne ku Lufu Lwanji
Malaika Ngabaliela bamutumine ku mwanamukazhi wa kishinka Maliya. Wamwambijile’mba ukasema mwana ukekala mfumu myaka ne myaka. Uno mwana Yesu wasemenwe mu kipaka ko bamutaine bakafunga baishile na kumumona. Palutwe kacheche, kabangabanga katangijile banabalume bafumine ku Musela kwibatwala kwajinga mwana. Twayuka walengejile’mba bamone koka kabangabanga, kabiji ne Yesu byo bamupulushishe ku bakebelenga kumwipaya.
Kabiji twafunjile pe Yesu byo ajinga na myaka ya kusemwa 12, kimye kyo esambilenga na bafunjishi ba mu nzubo ya Lesa. Pa kupitapo myaka 18, Yesu wabatizwe, kabiji watendekele mwingilo wa kusapwila Bufumu ne kufunjisha ye bamutumine kwi Lesa kuba’mba engile panopantanda. Pa kumukwashako mu uno mwingilo, Yesu wasajile banabalume 12 ne kwibalenga kwikala ke batumwa banji.
Yesu waubile ne bya kukumya byavula bingi. Wajishishe bantu bavula bingi kwingijishatu masabi achechetu ne bashinkwa bachechetu. Wabukile bantu bakolwanga ne kusangula bafu. Kyapelako, tukafunda bintu byavula byamumwekejile Yesu pa juba japeleleko ja mweo wanji kabiji ne byo bamwipayile. Yesu wasapwijile myaka isatu ne kichika. Onkao mambo, KIPUNGU 6 kyaamba pa bintu byaubiwe mu myaka kukilako pa 34.
bem_Latn bem_Latn bem_Latn bem_Latn